钦定古今图书集成/明伦汇编/官常典/第169卷 > 杜佑《通典》。 > 《诸王公城国宫室服章车旗议》
## 钦定古今图书集成/明伦汇编/官常典/第169卷 > 杜佑《通典》。 > 《诸王公城国宫室服章车旗议》

《虞书》曰：“明试以功，车服以庸。”周制，春官小宗伯掌
衣服、车旗、宫室之赏赐。晋博士孙毓、段畅等议曰：
“《周礼》，上公九命为伯，其国家宫室、车旗、衣服、礼仪，皆
以九为节；侯伯七命，以七为节；子男五命，以五为节。
公之城盖方九里，宫方九百步；侯伯之城方七里，宫
方七百步；子男之城方五里，宫方五百步。又曰：‘王之
三公八命，其卿六命，及其出封，皆加一等，其国家宫
室车旗衣服礼仪亦如之’。”又如礼，诸侯之城，隅高七
丈，门阿皆五丈。又《礼》，诸侯以为殷屋。今诸王封国，虽
有大小，而所理旧城，不如古制，皆宜仍旧，其造立宫
室，当有大小之差。然周典奢大，异于今仪，步数之限，
宜随时制。又诸侯三重门：内曰路门，中门“曰雉门，外
门曰库门。雉门之外设䍐宪，高五丈，其正寝与庙同
制，皆殷屋四阿，堂崇三尺。此其旧典，略可依也。馀皆
称事取供而已。旌旗斿数，繁缨贰车，各以其命之等。”
又曰：“金辂建大旗，同姓以封；象辂建大赤，异姓以封今制从简除之，馀诸王从公者出就封，朝祀之车，宜
路车驷马，建大旗，九斿画蛟龙。”礼，公之服，自衮冕而
下，侯伯自鷩冕而下，皆如王之服。祭服宜元冕，朱裹
玳玉，三采九旒，缫三色九就，丹组缨。元衣𫄸裳，画九
章，以事宗庙。其祀社稷山川及其群臣助祭者，皆长
冠元衣。其位不从公者，皆以七为节。其他则同诸王。
朝服依汉魏故事，皆远游冠，五时服，佩山元玉，不复
以国大小为差。其群臣侍从冠服，皆宜如服制令也。
诸王公应助祭，按《司服之职》，王祀昊天上帝则大裘
而冕，享先王则衮冕，先公则鷩冕。公之服自衮冕而
下如王之服。侯伯之服自鷩冕而下如公之服。《礼记
王制》曰：“制三公一命衮。”谓三公八命，复加一命，则服
衮龙，与王者之后同。然则九命及二公之后，乃“服衮
衣，无《升龙》。”三公之服，当从鷩冕而下。太尉三公助祭，
宜服鷩冕七章冕缫，九旒赤舄。三公助导从，外官不
与斋祭者，自可如旧。